Poročilo o delu Medobčinskega inšpektorata in redarstva Zasavje v občini Zagorje ob Savi

Splošno

Medobčinski inšpektorat in redarstvo Zasavje je organ, ki je pričel z delovanjem 1. julija 2009 in izvaja naloge s področja inšpekcijskega nadzora in redarstva v treh občinah – Hrastnik, Trbovlje in Zagorje ob Savi. Osnovna naloga Medobčinskega inšpektorata in redarstva je izvajanje nadzora nad izvajanjem oziroma spoštovanjem zakonov in drugih predpisov, ter skrb za javno varnost in javni red na območju občin ustanoviteljic. Gre za naloge, ki jih lahko občine ustanoviteljice opravljajo samostojno, vendar je izvajanje določenih nalog neločljivo povezano z ukrepi, ki lahko pomenijo poseg v človekove pravice in temeljne svoboščine, kar pomeni, da je treba zagotoviti tako organizacijo služb in usposobljenost izvajalcev nalog oziroma pooblaščenih oseb, da bo zagotovljeno zakonito in sorazmerno delo pooblaščenih uradnih oseb Medobčinskega inšpektorata in redarstva.

Pri izvrševanju nalog organ skupne občinske uprave nastopa kot organ tiste občine, v katero krajevno pristojnost zadeva spada, pri reševanju upravnih nalog pa mora ravnati po usmeritvah župana oz. druge s strani župana pooblaščene osebe občinske uprave tiste občine, v katero krajevno pristojnost zadeva spada.

Medobčinski inšpektorat in redarstvo opravlja naloge, katere jim nalagajo občinski odloki vseh treh občin ustanoviteljic, Zakon o občinskem redarstvu, Zakon o javnem redu in miru, Zakon o varnosti cestnega prometa ter Zakon o prekrških. Slednji kot organizacijski predpis določa, da o prekrških odločajo prekrškovni organi. Medobčinski inšpektorat in redarstvo bo kot prekrškovni organ odločal o prekrških v postopku s plačilnim nalogom in postopku z odločbo. Najpogostejši je nadzor nad občinskimi odloki ki določajo:

nadzor nad občinskimi cestami,

nadzor nad zbiranjem in ravnanjem s komunalnimi odpadki,

nadzor nad odvajanjem in čiščenjem komunalnih odpadnih in padavinskih voda,

nadzor nad spoštovanjem odlokov o oglaševanju,

nadzor nad predpisi, ki urejajo zunanji videz mest, vzdrževanje zelenih površin, objektov in naprav ter okolice zgradb,

nadzor nad drugimi občinskimi predpisi.

V področje dela Medobčinskega redarstva in inšpektorata seveda spada tudi nadzor nad mirujočim prometom skladno z določbami Zakona o varnosti cestnega prometa, kjer redarji, kot pooblaščene osebe prekrškovnega organa pri opravljanju nalog izrekajo globe in opozorila, ter izvajajo pooblastila in ukrepe, ki so preneseni nanje s tem in drugimi zakoni, ter seveda ukrepe določene z občinskimi predpisi.

Občine ustanoviteljice sofinancirajo delovanje organa skupne občinske uprave, poleg tega pa so upravičene tudi do dodatnih sredstev iz državnega proračuna in sicer v višini 50% realiziranih tekočih odhodkov za delovanje skupne uprave v preteklem letu. Sofinanciranje s strani države seveda ni edini motiv, saj bo skupna občinska uprava povečala strokovnost pri izvajanju nalog s področja inšpekcije in redarstva, dosegla se bo polna zaposlitev kadrov in zmanjšali se bodo stroški uprave.

Zakonodaja

Zakon o lokalni samoupravi

Zakon o javnih uslužbencih

Zakon o inšpekcijskem nadzoru

Zakon o občinskem redarstvu

Zakon o javnem redu in miru

Zakon o varnosti cestnega prometa

Zakon o prekrških

Zakon o javnih financah

Zakon o varovanju osebnih podatkov

Zakon o splošnem upravnem postopku

Zakon o financiranju občin

Pravilnik o strokovnem usposabljanju in preizkusu znanja občinskih redarjev

Pravilnik o enotni uniformi, označbah in službeni izkaznici občinskih redarjev

Sprejeti občinski odloki v vseh občinah ustanoviteljicah, interni akti in pravilniki

Zaposleni in način delovanja MIR

V okviru inšpektorata in redarstva delujejo vodja - inšpektor in štirje redarji. Vsi zaposleni delujejo na območju vseh občin ustanoviteljic in nadzorujejo izvajanje zgoraj navedenih predpisov.

Inšpektorji so uradne osebe s posebnimi pooblastili in odgovornostmi, ki opravljajo naloge inšpekcijskega nadzora skladno z Zakonom o inšpekcijskem nadzoru.

Če pri opravljanju inšpekcijskega nadzorstva občinski inšpektor ugotovi, da je kršen občinski predpis, ima pravico in dolžnost:

- odrediti ukrepe za odpravo nepravilnosti in pomanjkljivosti v roku, ki ga sam določi,
- izdati odločbo o prekršku s predpisano globo,
- predlagati pristojnemu organu sprejem ukrepov,
- odrediti druge ukrepe in dejanja, za katera je pooblaščen.

Inšpekcijsko nadzorstvo se opravlja kot redni inšpekcijski pregled ali kot izredni na podlagi obvestila občinske uprave oziroma prejetih vlog.

Potrebno je poudariti, da je zaposleni inšpektor v MIR tudi vodja skupnega organa, ter pooblaščena uradna oseba prekrškovnega organa za odločanje v prekrškovnih postopih z odločbo.

Občinski redarji opravljajo nadzor nad izvajanjem določb Zakona o lokalni samoupravi, Zakona o varnosti cestnega prometa, Zakona o javnem redu in miru ter odlokov občin ustanoviteljic in skrbijo za javno varnost in javni red na območju občin.

Občinski redarji so pooblaščene uradne osebe, ki opravljajo naloge po določbah Zakona o občinskem redarstvu in so pristojni:

- nadzorovati varen in neoviran cestni promet v naseljih,

- varovati ceste in okolje v naseljih in na občinskih cestah zunaj naselij,

- skrbeti za varnost na občinskih javnih poteh, rekreacijskih in drugih javnih površinah,

- varovati javno premoženje, naravno in kulturno dediščino,

- vzdrževati javni red in mir.

V letu 2009 sta se ob ustanovitvi MIR na novo delovno mesto prerazporedila občinska redarja, ki sta bila zaposlena v Občini Trbovlje oz. Zagorje ob Savi. V mesecu avgustu je bil na podlagi javnega natečaja izbran tretji redar, za izbiro četrtega redarja, pa je bilo potrebno ponovno izvesti natečajni postopek v mesecu novembru.

Izbrana kandidata sta morala opraviti tudi preizkus znanja za opravljanje nalog občinskega redarstva in za uporabo pooblastil občinskega redarja.

Cilji delovanja MIR

Osnovni dolgoročni cilj Medobčinskega inšpektorata in redarstva je, da pri danih pogojih in razpoložljivem času, čim bolje izpolni obveznosti, ki jih določajo zakoni in občinski predpisi, ter opravlja naloge iz svoje pristojnosti, ter s tem prispeva k spoštovanju zakonov in drugih predpisov, javni varnosti in javnemu redu. Namen vzpostavitve Medobčinskega inšpektorata in redarstva je tudi določiti enotne kriterije za zagotavljanje javne varnosti in opredeliti ukrepe, ki zagotavljajo javno varnost na območju občin ustanoviteljic, ter načrtno zagotavljati kvaliteto javnega prostora v občini.

Cilji delovanja Medobčinskega inšpektorata in redarstva izhajajo tudi iz Občinskih programov varnosti. Osnovni cilj OPV je zagotoviti zadovoljivo stanje javne varnosti oz. javnega reda in miru. Cilji programov so strateški in operativni. Prvi cilji opredeljujejo dvig kakovosti življenja in dela občanov, ter dvig stopnje varnosti javnega prostora v vseh treh občinah ustanoviteljicah. Gre za dolgoročni cilj dvigovanja stopnje javne varnosti oz. varnosti prebivalcev v občinah Hrastnik, Trbovlje in Zagorje ob Savi. Operativni cilji pa opredeljujejo varnost cestnega prometa, varstvo javnega reda in mira, varnost občinskih javnih poti in rekreacijskih površin, varnost zgradb in drugih objektov naravne in kulturne dediščine, ter varstvo okolja.

Pregled dela v letu 2009 in 2010

V prvem letu delovanja je bilo delo usmerjeno predvsem v:

Vzpostavitev sistema delovanja delovnih procesov Medobčinskega inšpektorata in redarstva

vzpostavili smo povezave sodelovanja med občinami ustanoviteljicami v smislu medsebojnega obveščanja, izmenjave podatkov, medsebojnih delovnih sestankov ter drugih oblik sodelovanja;

vzpostavili smo ustrezen delovni čas Medobčinskega inšpektorata in redarstva za kvalitetno in učinkovito izvedbo nadzorstva in ki sledil potrebam občin ustanoviteljic;

vzpostaviti smo tudi sistem pisarniškega poslovanja, kar je posebej pomembno pri prekrškovnih in inšpekcijskih zadevah, ob dejstvu, da je MIR dislocirana enota sedežne občine, kjer je vložišče.

Konkretno operativno delo v občini Zagorje ob Savi

Operativno delo se je predvsem v prvem tromesečju delovanja nanašalo na preventivno delovanje na področju inšpekcijskega in redarskega nadzora. Med drugim smo občane seznanili z delovanjem Medobčinskega inšpektorata in redarstva.

Preventivno smo delovali z:

odgovarjanjem na vprašanja posameznikov, podjetij in institucij, ki se nanašajo na delovanje organa skupne občinske uprave,

obveščanjem javnosti preko medijev o ugotovljenih nepravilnostih, ter posledicah kršitve stvarnih predpisov,

predstavitvijo delovanja Medobčinskega inšpektorata in redarstva preko zloženke (vsa gospodinjstva v Zasavju so prejela zloženko, kjer je bilo predstavljeno delovanje MIR).

Skladno z Zakonom o občinskem redarstvu smo sklenili pisni protokol o sodelovanju Medobčinskega inšpektorata in redarstva s Policijsko postajo Zagorje ob Savi, ki je uredil medsebojno sodelovanje na področju skupnega izvajanja nalog redarstva in policije na območju občine Zagorje ob Savi, ter vzpostavil partnerski odnos pri zagotavljanju varnosti v občinah ustanoviteljicah.

Opravili smo tudi operativne preglede posameznih območij (cest, trgov, parkirnih mest), kjer so pogosti problemi glede mirujočega prometa. Delo redarske službe je na tem področju v občini Zagorje ob Savi usmerjeno v kršitve, ki predstavljajo večjo nevarnost za javni interes in imajo škodljive posledice za osebe, premoženje in okolje. Službe nadzora ukrepajo sorazmerno, v skladu z naravo kršitve in njenimi posledicami.

Inšpekcijski nadzor v občini Zagorje ob Savi

Med najpomembnejša področja nadzora sodijo: področje komunalnih odpadkov, občinske kategorizirane ceste, oglaševanje, ter odvajanje in čiščenje komunalnih odpadnih ter padavinskih voda. S svojim delom inšpektorat zagotavlja, da podjetja in fizične osebe spoštujejo predpise na področjih, na katerih delujemo in tako skrbimo za urejene razmere v občini.

V času med julijem 2009 in majem 2010 je bilo v občini Zagorje ob Savi obravnavano 18 inšpekcijskih zadev, od tega pet s področja ravnanja s komunalnimi odpadki, štiri s področja odvajanja in čiščenja komunalnih in padavinskih voda, ter devet v zvezi z področjem nadzora nad predpisi, ki urejajo zunanji videz mest, vzdrževanje zelenih površin, objektov in naprav, ter okolice zgradb. Ob tem je bilo izdanih 6 opozoril, v nobeni zadevi ni bil uveden prekrškovni postopek.

Redarstvo v občini Zagorje ob Savi

Namen vzpostavitve redarstva je bil uresničevanje pravice ljudi do varnosti (kot temeljne človekove dobrine in ustavne pravice, ki je opredeljena v 34. členu Ustave RS) in dostojanstva z varovanjem pred dejanji, ki posegajo v telesno in duševno celovitost posameznika ali posameznice, ovirajo izvrševanje pravic in dolžnosti ljudi, državnih organov, organov samoupravnih lokalnih skupnosti in nosilcev javnih pooblastil (35. člen Ustave RS).

Za izvajanje pooblastil redarjev morajo biti izpolnjeni pogoji:

Občinski svet mora sprejeti občinski program varnosti, ki mora biti prej vsebinsko usklajen z policijo. ZORed določa, da mora biti sprejet najpozneje v dveh letih od dneva uveljavitve zakona;

Občinski redarji morajo opraviti preizkus znanja in program usposabljanja;

Občine lahko organizirajo redarsko službo na tri načine:

večje občine kot mestno redarstvo

manjše občine lahko samostojno ustanovijo redarsko službo

dve ali več občin ustanovi skupni organ

Na področju občine Zagorje ob Savi je bilo po pričetku nadzora medobčinskih redarjev v lanskem letu, zaznati upad kršitev napačno parkiranih vozil, zato lahko rečemo, da je dosledno delo medobčinskih redarjev na terenu pripomoglo k izboljšanju problematike mirujočega prometa.

Občina Trbovlje je računalniški prekrškovni program nabavila že v preteklih letih, katerega pa je bilo potrebno s pričetkom delovanja skupnega organa nadgraditi tudi za rabo v občini Hrastnik in občini Zagorje ob Savi. Vsi ukrepi zoper mirujoč promet so vodeni v prekrškovnem programu.

Skupaj je bilo od pričetka delovanja MIR do 31. maja 2010 s strani medobčinskih redarjev izvedenih 647 ukrepov, od tega 578 ukrepov zoper mirujoč promet, (od tega je bilo izdanih 481 plačilnih nalogov, ter izrečenih okoli 300 opozoril), 18 odredb na zapuščena vozila, 1 plačilni nalog zaradi kršenja ZJRM. V zvezi z nadzorom nad predpisi, ki urejajo zunanji videz mest oz. nadzor nad zbiranjem in ravnanjem z komunalnimi odpadki (divja odlagališča, živa meja, plakatiranje, vozišče), je bilo obravnavanih 27 zadev, izdanih pa je bilo 19 opozoril zaradi kršenja občinskih odlokov. Redarji so tudi trikrat ugotavljali istovetnost oseb. Znesek izrečenih glob je bil 28.617,29 EUR od tega je 23.302 EUR plačanih glob, v postopku prisilne izterjave pa je 3.364 EUR glob. Preplačil je bilo za 286,36 EUR, zoper izdane plačilne naloge pa obravnavamo 53 ugovorov.

Iz zgornjega grafikona je razvidno, da je bilo število prekrškov največje na lokaciji Ulica talcev, sledijo Izlake, ter Cesta zmage in Levstikova ulica. Na teh lokacijah so redarji opravili tudi največ nadzora. Natančnejši pregled prekrškov po kraju in predpisu je v prilogi 1.

V zgornjem grafikonu je predstavljena statistika prekrškov po predpisih. Razvidno je, da je v največ primerih (161) prišlo do kršitve 4. točke, 4. odstavka 52. člena ZVCP-1, ki pravi, ustavitev in parkiranje je prepovedano: na križišču in na razdalji manj kot 15m od najbližjega roba prečnega vozišča pred križiščem, razen če je drugače določeno s predpisano prometno signalizacijo.

Pogoste se tudi kršitve 2. točke, 4. odstavka 52. člena ZVCP-1, ki prepoveduje parkiranje na pločniku. Natančnejši pregled prekrškov po predpisih je v prilogi 2.

Finančno poročilo MIR

Kvaliteta in učinkovitost nadzora in s tem stanje na področju javnega reda in miru je poleg učinkovite implementacije področnih predpisov v veliki meri odvisna tudi od finančnih sredstev, ki so na voljo za organizacijsko izpeljavo ustanovitve Medobčinskega inšpektorata in redarstva, zato bo izvedbeni cilj gospodarna in učinkovita poraba proračunskih sredstev za plače in materialne stroške in sicer tako, da bo izvajanje upravnih, prekrškovnih in inšpekcijskih postopkov zakonito in pravočasno.

Zakon o financiranju občin (ZFO-1, Ur.l. RS št. 123/06, 57/08) v 26. členu določa skupno opravljanje nalog občinske uprave. (1) Občini se v tekočem letu zagotavljajo dodatna sredstva iz državnega proračuna v višini 50 odstotkov v preteklem letu realiziranih odhodkov njenega proračuna za financiranje, v skladu z zakonom organiziranega skupnega opravljanja nalog občinske uprave. (2) Za posamezne naloge iz prejšnjega odstavka se štejejo:

naloge občinskega inšpekcijskega nadzorstva in občinskega redarstva;

naloge notranjega finančnega nadzora in proračunskega računovodstva;

upravne ter strokovne naloge na področju urejanja prostora, ter

naloge na področju zagotavljanja in izvajanja javnih služb.

(3) Minister, pristojen za lokalno samoupravo, v soglasju z ministrom, pristojnim za finance, predpiše vrsto odhodkov, način poročanja o realiziranih odhodkih in nakazovanje sredstev iz prvega odstavka tega člena. (4) Občina je do sredstev iz prvega odstavka tega člena upravičena za financiranje tistih nalog iz drugega odstavka tega člena, ki se opravljajo za dve ali več občin in jih opravljajo zaposleni, ki izpolnjujejo z zakonom določene pogoje strokovne izobrazbe.

Na podlagi navedenega člena ZFO-1 in Pravilnika o vrsti odhodkov, načinu poročanja o realiziranih odhodkih in nakazovanju sredstev občinam za sofinanciranje skupnega opravljanja posameznih nalog občinske uprave (Uradni list RS, št. 66/07) vodja skupne občinske uprave predloži Službi Vlade Rebublike Slovenije za lokalno samoupravo in regionalno politiko najpozneje do 31. marca tekočega leta poročilo o realizaciji odhodkov skupne občinske uprave. Služna vlade Rebublike Slovenije za lokalno samoupravo in regionalno politiko v roku 30 dni po prejetju popolnega zahtevka z odredbo ugotovi višino odhodkov za financiranje skupnega opravljanja posameznih nalog občinske uprave v preteklem proračunskem letu ter določi zneske sofinanciranja in roke nakazil.

V letu 2009 so občine ustanoviteljice za financiranje delovanja skupne občinske uprave (MIR) namenile 107.192 EUR od katerih je bilo porabljeno 91.969,91 EUR ali 85,8% in sicer za obdobje šestih mesecev.

Upoštevajoč razmerje števila prebivalcev posamezne občine do števila vseh prebivalcev v občinah podpisnic dogovora o medsebojnih razmerjih je znašal delež Občine Zagorje ob Savi 38,10% oziroma 35.040,53 EUR.

Sredstva v višini 7.574,60 EUR so bila v celoti porabljena in namenjena nakupu šestih novih računalnikov, monitorjev, nakupa tiskalnikov ter programske opreme.

Dejavnosti v okviru proračunske postavke materialni stroški so bile načrtovane tako, da so omogočale nemoteno izvrševanje nalog organa skupne občinske uprave. Vključevale so predvsem zagotavljanje optimalnih delovnih in drugih pripomočkov ter storitev za opravljanje dela in strokovno usposabljanje ter izpopolnjevanje uslužbencev.

Sredstva so bila v letu 2009 porabljena v višini 21.679,49 EUR, kar znaša 62,2% planiranih.

Dejavnosti v okviru proračunske postavke nakup opreme so bile načrtovane tako, da so omogočile začetek delovanja skupne občinske uprave in zagotovitev optimalnih delovnih pogojev. Sredstva v višini 7.827,34 EUR ali 94,5% planiranih so bila namenjena za nakup opreme, ki je bila potrebna za nemoteno delovanje Medobčinskega inšpektorata in redarstva.

Pred pričetkom delovanja MIR je bilo potrebno izvesti tudi razpis za nakup dveh službenih vozil, čemur so bila namenjena sredstva sredstva v višini 28.030,75 EUR. Zaposleni v MIR uporabljajo osebni avto SUZUKI SX 4 in ŠKODO Fabio Ambiente. Prvo vozilo je bilo potrebno tudi opremiti z pripadajočo opremo (luči, napisi-nalepke) v skladu z Pravilnikom o enotni uniformi, označbah in službeni izkaznici občinskih redarjev.

Podatkov o zneskih sofinanciranja (vrnjena sredstva s strani Službe Vlade RS za lokalno samoupravo in regionalno politiko) v času pisanja poročila še nismo prejeli, zahtevki pa so bili s strani MIR in občin ustanoviteljic in pravočasno poslani.

Zaključek

V prvem letu delovanja smo največ pozornosti namenili vzpostaviti delovnih procesov in sistema delovanja medobčinske inšpekcije in redarstva. Inšpekcijski in redarski nadzor smo poskušali usmeriti v dosledno spoštovanje predpisov, predvsem pa s preventivnim delovanjem opozoriti občane Zagorja, Kisovca. Izlak in drugih zaselkov, da je pričela delovati služba nadzora. V smislu preventivnega delovanja MIR smo občane opozorili predvsem z izdajo zloženke, občinski redarji pa so v prvih mesecih kršitelje cestno prometnih predpisov zgolj opozarjali.

Prisotnost redarjev v občini Zagorje ob Savi je vezana na razmerje števila prebivalcev posamezne občine do števila vseh prebivalcev v občinah podpisnic dogovora o medsebojnih razmerjih in se bo z realizacijo kadrovskega načrta v letu 2010 še povečala. Po naši oceni se je v občini Zagorje ob Savi uspešnost nadzora medobčinskih redarjev pokazala v izboljšanju problematike mirujočega prometa na najbolj kritičnih mestih že kmalu po pričetku nadzora.

Na področju inšpekcijskega nadzora opažamo, da en inšpektor, ki je ob tem tudi vodja in pooblaščena uradna oseba za odločanje v prekrškovnem postopku z odločbo, ni dovolj za celovit in učinkovit nadzor na tako velikem območju občin ustanoviteljic, kljub temu pa ocenjujemo, da je tako inšpekcijski nadzor kot tudi delo redarjev v minulih desetih mesecih potekalo uspešno.

Opažamo tudi, da se na nas obrača veliko občanov s problemi, ki niso v pristojnosti inšpekcijskega nadzora. V takšnih primerih napotimo občane na za to pristojne organe, velikokrat pa je že dovolj, da njihovim težavam prisluhnemo ali jim pojasnimo veljavno določbo predpisa.

V prihodnje se bomo trudili naše delo še izboljšati, predvsem s pogosto prisotnostjo na terenu in s preventivnim delovanjem, osveščanjem ljudi ter s komunikacijo in tako posledično zmanjšati število kršitev

Sebastjan ZMRZLJAK

medobčinski inšpektor

in vodja MIR

MEDOBČINSKI INŠPEKTORAT IN REDARSTVO ZASAVJE

Ulica 1. Junija 36, 1420 TRBOVLJE

Tel. 0820 507 94, 0820 507 95, Faks. 0820 507 97

Bostjan

2010-06-15

SZmrzljak